वर्ष 2018 से 2021 तक अनुसूचित जातियों के लोगों के विरुद्ध अपराध के 1,89,945 मामले : सरकार
देश में वर्ष 2018 से 2021 के दौरान अनुसूचित जातियों के व्यक्तियों के विरुद्ध अपराध की 1,89,945 घटनाएं दर्ज की गई हैं। लोकसभा में सरकार द्वारा रखे गए आंकड़ों से यह जानकारी मिली है।
निचले सदन में पी पी चौधरी के प्रश्न के लिखित उत्तर में गृह राज्य मंत्री अजय कुमार मिश्रा ने ये आंकड़े पेश किए।
केंद्रीय मंत्री ने बताया कि राष्ट्रीय अपराध रिकॉर्ड ब्यूरो (एनसीआरबी) अपराधों से संबंधित सांख्यिकी आंकड़ों को ‘क्राइम इन इंडिया’ में संकलित एवं प्रकाशित करता है। इसमें वर्ष 2021 तक की प्रकाशित रिपोर्ट उपलब्ध हैं।
सरकारी आंकड़ों के अनुसार, देश में वर्ष 2018 में अनुसूचित जातियों के व्यक्तियों के विरुद्ध अपराध की 42,793 घटनाएं, वर्ष 2019 में 45,961 घटनाएं, वर्ष 2020 में 50,291 घटनाएं और वर्ष 2021 में 50,900 घटनाएं दर्ज की गईं।
इस प्रकार से, देश में वर्ष 2018 से 2021 के दौरान अनुसूचित जातियों के व्यक्तियों के विरूद्ध अपराध की 1,89,945 घटनाएं दर्ज की गई हैं।
मिश्रा ने बताया कि भारत के संविधान की सातवीं अनुसूची में ‘पुलिस’ और ‘लोक व्यवस्था’ राज्य के विषय हैं। कानून और व्यवस्था बनाए रखने, अनुसूचित जातियों सहित नागरिकों के जानमाल की रक्षा करने का दायित्व राज्यों का होता है।
गृह राज्य मंत्री ने बताया कि राज्य सरकारें कानूनों के मौजूदा प्रावधानों के तहत ऐसे अपराधों से निपटने में सक्षम हैं, फिर भी सरकार अनुसूचित जातियों की सुरक्षा के लिए प्रतिबद्ध है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva